Asiakirja Bulgarian tasavallan ja Romanian liittymisehdoista ja niiden sopimusten mukautuksista, joihin Euroopan unioni perustuu - Liite VII:Luettelo, jota tarkoitetaan liittymisasiakirjan 23 artiklassa: siirtymätoimenpiteet, Romania - 5.Maatalous - B.Eläinlääkintää ja kasvinsuojelua koskeva lainsäädäntö - I.Eläinlääkintää koskeva lainsäädäntö



Virallinen lehti nro L 157 , 21/06/2005 s. 0322 - 0323



I. ELÄINLÄÄKINTÄÄ KOSKEVA LAINSÄÄDÄNTÖ 32004 R 0852: Euroopan parlamentin ja neuvoston asetus (EY) N:o 852/2004, annettu 29 päivänä huhtikuuta 2004, elintarvikehygieniasta (EUVL L 139, 30.4.2004, s. 1) 32004 R 0853: Euroopan parlamentin ja neuvoston asetus (EY) N:o 853/2004, annettu 29 päivänä huhtikuuta 2004, eläinperäisiä elintarvikkeita koskevista erityisistä hygieniasäännöistä (EUVL L 139, 30.4.2004, s. 55) a) Asetuksen (EY) N:o 852/2004 liitteessä II olevassa II luvussa ja asetuksen (EY) N:o 853/2004 liitteessä III olevan I jakson II ja III luvussa, II jakson II ja III luvussa sekä V jakson I luvussa esitettyjä rakenteellisia vaatimuksia ei sovelleta Romaniassa tämän liitteen lisäyksessä B lueteltuihin laitoksiin ennen 31 päivää joulukuuta 2009, jollei jäljempänä mainituista vaatimuksista muuta johdu. b) Niin kauan kuin edellä a kohdassa tarkoitettuihin laitoksiin sovelletaan kyseisen kohdan määräyksiä, kyseisistä laitoksista peräisin olevia tuotteita saa saattaa ainoastaan kotimarkkinoille tai käyttää jatkojalostukseen a kohdan määräysten soveltamisalaan myös kuuluvissa Romanian laitoksissa kaupan pitämisen ajankohdasta riippumatta. Näissä tuotteissa on oltava terveys- tai tunnistusmerkki, joka poikkeaa asetuksen (EY) N:o 853/2004 5 artiklassa säädetystä terveys- tai tunnistusmerkistä. Edellistä alakohtaa sovelletaan myös kaikkiin integroiduista lihanjalostuslaitoksista peräisin oleviin tuotteisiin, jos johonkin tällaisen laitoksen osaan sovelletaan a kohdan määräyksiä. c) Tämän liitteen lisäyksessä B luetellut maidonjalostamot saavat 31 päivään joulukuuta 2009 asti ottaa vastaan sellaisen raakamaidon toimituksia, joka ei ole asetuksen (EY) N:o 853/2004 liitteessä III olevan IX jakson I luvun II ja III alaluvun vaatimusten mukaista tai jota ei ole käsitelty kyseisten vaatimusten mukaisesti, edellyttäen, että tilat, joilta kyseinen maito toimitetaan, mainitaan Romanian viranomaisten tätä tarkoitusta varten ylläpitämässä luettelossa. Romanian on toimitettava komissiolle vuosittaiset raportit, jotka koskevat edistymistä näiden maitotilojen ja maidonkeruujärjestelmän kohentamisessa. d) Romania varmistaa a kohdassa tarkoitettujen rakenteellisten vaatimusten asteittaisen noudattamisen. Ennen liittymispäivää Romanian on toimitettava komissiolle kansallisen toimivaltaisen eläinlääkintäviranomaisen hyväksymä suunnitelma a kohdassa esitetyn toimenpiteen alaisen ja lisäyksessä B luetellun kunkin laitoksen saattamisesta vaatimustenmukaiseksi. Suunnitelmassa on oltava luettelo kaikista a kohdassa tarkoitettuihin vaatimuksiin nähden havaituista puutteista ja suunniteltu ajankohta niiden korjaamiseksi. Romania toimittaa komissiolle vuosittain raportin kussakin laitoksessa tapahtuneesta edistymisestä. Romanian on varmistettava, että vain laitokset, jotka ovat kaikilta osin näiden vaatimusten mukaisia 31 päivään joulukuuta 2009 mennessä, saavat jatkaa toimintaansa. e) Komissio voi asetuksen (EY) N:o 178/2002 [10] 58 artiklassa tarkoitetun menettelyn mukaisesti päivittää tämän liitteen lisäystä B ennen liittymistä ja 31 päivään joulukuuta 2009 saakka ja tässä yhteydessä lisätä tai poistaa yksittäisiä laitoksia olemassa olevien puutteiden korjaamisessa tapahtuneen edistymisen ja valvontaprosessin tulosten perusteella. Yksityiskohtaiset täytäntöönpanosäännöt edellä esitetyn siirtymäjärjestelyn moitteettoman toiminnan varmistamiseksi voidaan vahvistaa asetuksen (EY) N:o 178/2002 58 artiklassa tarkoitetun menettelyn mukaisesti. [10] Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002, elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä (EYVL L 31, 1.2.2002, s. 1), asetus sellaisena kuin se on viimeksi muutettuna asetuksella (EY) N:o 1642/2003 (EUVL L 245, 29.9.2003, s. 4). --------------------------------------------------